கானல்

கானல் புரட்சிக்கவிஞர் பாரதிதாசன் வானும் கனல்சொரியும்! - தரை மண்ணும் கனல்எழுப்பும்! கானலில் நான்நடந்தேன் - நிழல் காணும் விருப்பத்தினால்! ஊனுடல் அன்றிமற்றோர் - நிழல் உயிருக் கில்லைஅங்கே! ஆன திசைமுழுதும் - தணல் அள்ளும் பெருவெளியாம்! ஒட்டும் பொடிதாங்கா - தெடுத் தூன்றும் அடியும்சுடும்; விட்டுப் புறங்குதித்தால் - அங்கும் வேகும்! உளம்துடிக்கும்! சொட்டுப் புனல்அறியேன்! - ஒன்று சொல்லவும் யாருமில்லை! கட்டுடல் செந்தணலில் - கட்டிக் கந்தக மாய்எரியும்! முளைத்த கள்ளியினைக் - கனல் மொய்த்துக் கரியாக்கி விளைத்த சாம்பலைப்போய் - இனி மேலும் உருக்கிடவே கொளுத்தி டும்கானல்! - உயிர் கொன்று தின்னும்கானல்! களைத்த மேனிகண்டும் - புறங் கழுத்த றுக்கும்வெளி! திடுக்கென விழித்தேன் - நல்ல சீதளப் பூஞ்சோலை! நெடும் பகற்கனவில் - கண்ட நெஞ்சுறுத் தும்கானல் தொடர்ந்த தென்நினைவில்! - குளிர் சோலையும் ஓடையுமே சுடவ ரும்கனலோ - என்று தோன்றிய துண்மையிலே. -